Prokrustes
Prokrustes er i græsk mytologi tilnavn til den kæmpestore røver Polypemon ('Storeslem'), som boede mellem Athen og Megara og mishandlede vejfarende; de lange huggede han benene af, de korte strakte han ud med reb i en kæmpeseng, så deres lemmer gik af led. Først helten Theseus fik bugt med utysket og med hans far, Sinis.
Udtrykket "at blive lagt på en Prokrustesseng" bruges om et argument eller resultat, der bevidst er blevet forvansket til det ukendelige.